钦定古今图书集成/明伦汇编/交谊典/第004卷 > 《杂言》张羽
## 钦定古今图书集成/明伦汇编/交谊典/第004卷 > 《杂言》张羽

昔予居南山，乐有同心人。形迹不暂乖，栋宇复为邻。
有酒更相呼，得粟还我分。时时榛曲中，相携采荆薪。
两贤不相猜，所贵得其真。一朝各异路，隔涉吴与闽。
拙宦失其宜，薄责恒苦辛。慈母抱沉忧，兴言涕盈巾。
昨者访故庐，松竹稍或存。依依亲旧迹，戚戚感良辰。
命驾欲相求，风波限通津。尚想古人交，俯仰愧此身。